*****

ΚΑΝΟΝΙΣΜΟΣ (ΕΟΚ) αριθ. 13/81 ΤΟΥ ΣΥΜΒΟΥΛΙΟΥ

της 1ης Ιανουαρίου 1981

περί καθορισμού των γενικών κανόνων του καθεστώτος των εξισωτικών ποσών προσχωρήσεως στον αμπελοοινικό τομέα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως του 1979, και ιδίως το άρθρο 72 παράγραφος 1,

την πρόταση της Επιτροπής,

Εκτιμώντας:

ότι τα άρθρα 58 και 59 της πράξεως προσχωρήσεως προβλέπουν, για την Ελλάδα, τον καθορισμό των τιμών σε επίπεδο διαφορετικό από εκείνο των κοινών τιμών· ότι, δυνάμει του άρθρου 61 της πράξεως, οι διαφορές αυτές του επιπέδου τιμών εξισώνονται με καθεστώς εξισωτικών ποσών·

ότι στον αμπελοοινικό τομέα οι διατάξεις των άρθρων 58, 59 και 61 της πράξεως προσχωρήσεως εφαρμόζονται στις τιμές προσανατολισμού για τους επιτραπέζιους οίνους· ότι οι μόνοι τύποι επιτραπέζιων οίνων για τους οποίους διαπιστώθηκε διαφορά επιπέδου τιμών είναι ο R Ι και ο R ΙΙ·

ότι το άρθρο 107 της πράξεως προβλέπει τη δυνατότητα προσδιορισμού εξισωτικών ποσών για τα άλλα προϊόντα, για τα οποία έχει καθορισθεί τιμή αναγωγής, καθώς και τα κριτήρια για τον προσδιορισμό τους· ότι το ίδιο άρθρο προσδιορίζει άμεσα το επίπεδο του εξισωτικού ποσού για τους vins de liqueur·

ότι τα εξισωτικά ποσά αποσκοπούν στην αποφυγή διαταραχών στις συναλλαγές, που προκύπτουν από τις διαφορές τιμών· ότι, συνεπώς, η εφαρμογή εξισωτικών ποσών δεν επιβάλλεται στην περίπτωση που δεν υπάρχει κίνδυνος τέτοιων διαταραχών·

ότι άν, κατ εφαρμογή του άρθρου 67 της πράξεως προσχωρήσεως, αποφασίζεται να μη ληφθεί υπόψη το εξισωτικό ποσό προσχωρήσεως για τον καθορισμό της επιστροφής που εφαρμόζεται στις συναλλαγές μεταξύ της Ελλάδος και των τρίτων χωρών, το πλεονέκτημα αυτό δεν θα πρέπει να αναιρεθεί δια της εφαρμογής του κανόνος σύμφωνα με τον οποίο στις ανταλλαγές αυτές η επιστροφή κατά την εξαγωγή μειούται κατά το εξισωτικό ποσό προσχωρήσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού, νοείται ως:

- «Κοινότης των Εννέα», η Κοινότης υπό την σύνθεσή της πριν από την προσχώρηση της Ελλάδος,

- «εξισωτικά ποσά προσχωρήσεως», τα εξισωτικά ποσά που εφαρμόζονται στις συναλλαγές μεταξύ της Κοινότητος των Εννέα και της Ελλάδος, και μεταξύ της τελευταίας και των τρίτων χωρών.

Άρθρο 2

Για τους επιτραπέζιους οίνους των τύπων R Ι και R ΙΙ, καθώς και για τους οίνους που ευρίσκονται σε στενή οικονομική σχέση με αυτούς, τα εξισωτικά ποσά προσχωρήσεως είναι, για κάθε περίοδο εμπορίας, ίσα με τη διαφορά μεταξύ της τιμής προσανατολισμού και της ίδιας αυτής τιμής που καθορίζεται για την Ελλάδα.

Άρθρο 3

1. Το εξισωτικό ποσό προσχωρήσεως για ερυθρό οίνο, που ευρίσκεται ακόμη εν ζυμώσει, είναι ίσο με εκείνο που καθορίσθηκε για τους επιτραπέζιους οίνους του τύπου R Ι.

2. Το εξισωτικό ποσό προσχωρήσεως για τον ενισχυμένο ερυθρό οίνο, κατά την έννοια της συμπληρωματικής σημειώσεως 4 περίπτωση β) του κεφαλαίου 22 του Κοινού Δασμολογίου, είναι ίσο προς το 60 % του ποσού για τους ερυθρούς επιτραπέζιους οίνους του τύπου R Ι.

3. Το εξισωτικό ποσό προσχωρήσεως για:

- το ερυθρό γλεύκος εκ νωπών σταφυλών, των οποίων ανεστάλη η ζύμωση με προσθήκη αλκοόλης, κατά την έννοια της συμπληρωματικής σημειώσεως 4 περίπτωση α) του κεφαλαίου 22 του Κοινού Δασμολογίου,

- τους ερυθρούς χυμούς (συμπεριλαμβανομένων των γλευκών) σταφυλών, συμπυκνωμένους ή μή, περιεκτικότητος σε προστιθέμενη ζάχαρη ίσης ή κατωτέρας του 30 % κατά βάρος, που υπάγονται στις διακρίσεις 20.07 Α Ι και Β Ι του Κοινού Δασμολογίου,

- τους ερυθρούς χυμούς (συμπεριλαμβανομένων των γλευκών) σταφυλών, συμπυκνωμένους ή μή, περιεκτικότητος σε προστιθέμενη ζάχαρη ανωτέρας του 30 % κατά βάρος, που υπάγονται στις διακρίσεις 20.07 Α Ι και Β Ι του Κοινού Δασμολογίου,

είναι ίσο προς το 90 % του ποσού για τους ερυθρούς επιτραπέζιους οίνους του τύπου R Ι.

4. Για τους vins de liqueur το εξισωτικό ποσό προσχωρήσεως είναι ίσο με το ύψος της εξισωτικής εισφοράς που πρέπει να εφαρμοσθεί έναντι τρίτων χωρών την 1η Ιανουαρίου 1981. Άρθρο 4

Στις ενδοκοινοτικές συναλλαγές τα εξισωτικά ποσά προσχωρήσεως εισπράττονται ή χορηγούνται από εκείνο των δύο ενδιαφερομένων Κρατών μελών, του οποίου το επίπεδο των τιμών, που έχουν χρησιμοποιηθεί για τον καθορισμό των εξισωτικών ποσών προσχωρήσεως, είναι υψηλότερο.

Άρθρο 5

Όταν κατά τον καθορισμό της επιστροφής κατά την εξαγωγή, που εφαρμόζεται στις συναλλαγές μεταξύ της Ελλάδος και των τρίτων χωρών, δεν λαμβάνεται υπόψη το εξισωτικό ποσό, δυνάμει του άρθρου 67 της πράξεως προσχωρήσεως, το ποσό αυτό δεν αφαιρείται από την επιστροφή κατά την εξαγωγή που χορηγείται στις ίδιες αυτές συναλλαγές.

Άρθρο 6

Το εξισωτικό ποσό προσχωρήσεως είναι εκείνο που ισχύει την ημέρα της εισαγωγής ή της εξαγωγής.

Άρθρο 7

Αν για ένα προϊόν καθορίζεται εξισωτικό ποσό προσχωρήσεως που πρέπει να αφαιρεθεί από την επιστροφή κατά την εξαγωγή προς τρίτες χώρες και αν η επιστροφή είναι κατώτερη από αυτό το εξισωτικό ποσό προσχωρήσεως ή δεν έχει καθορισθεί, δύναται να προβλεφθεί η είσπραξη, κατά την εξαγωγή του εν λόγω προϊόντος από την Ελλάδα προς τρίτη χώρα, ποσού κατ ανώτατο όριο ίσου με τη διαφορά μεταξύ του εξισωτικού ποσού προσχωρήσεως και της επιστροφής, ή, κατά περίπτωση, με το εξισωτικό ποσό προσχωρήσεως.

Επί πλέον, αν για τις εξαγωγές προς μία ή περισσότερες τρίτες χώρες η επιστροφή είναι κατώτερη από το εξισωτικό ποσό προσχωρήσεως ή δεν έχει καθορισθεί, είναι δυνατό να προβλεφθούν, κατά την εξαγωγή από την Ελλάδα, τα αναγκαία μέτρα για να εξασφαλισθεί η ενδεχόμενη είσπραξη του ποσού που αναφέρεται στο πρώτο εδάφιο.

Άρθρο 8

Σύμφωνα με τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79 (1) θεσπίζονται:

α) οι κανόνες χορηγήσεως και εισπράξεως των εξισωτικών ποσών προσχωρήσεως, κατά τρόπο ώστε να προλαμβάνονται, ιδίως, ενδεχόμενες εκτροπές του εμπορίου και στρεβλώσεις του ανταγωνισμού,

β) οι λεπτομέρειες εφαρμογής του παρόντος κανονισμού, και ιδίως:

- ο καθορισμός των εξισωτικών ποσών προσχωρήσεως,

- οι περιπτώσεις εφαρμογής του άρθρου 7.

Δύνανται να εφαρμόζονται, κατά την περίοδο που κρίνεται αναγκαία μετά την κατάργηση των εξισωτικών ποσών προσχωρήσεως, μέτρα που προλαμβάνουν ενδεχόμενες εκτροπές του εμπορίου και στρεβλώσεις του ανταγωνισμού.

Άρθρο 9

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Ένγινε στις Βρυξέλλες, την 1η Ιανουαρίου 1981.

Για το Συμβούλιο

Ο Πρόεδρος

D. F. VAN DER MEI

(1) ΕΕ αριθ. L 54 της 5. 3. 1979, σ. 1.